એ વડીલો આ ચર્ચા કરતા હતા ત્યારે શાલિની પણ સુભાષને ધમકાવતી હતી. 'શોભે છે તમને? મેં ફોન કર્યો એ પછી વીસ- પચીસ મિનિટમાં અહીં આવી જવું જોઇએને? રખડતાં રખડતાં આવ્યા એમાં કરવા જેવું કામ હતું એ રહી ગયું.' એના અવાજમાં આક્રોશ હતો. 'આખી વાતમાં સો ટકા કંઇક ભેદભરમ છે. મારો બાપ મરવાનું શા માટે વિચારે? વખત આવ્યે એ કોઇનું ખૂન કરી નાખે, પણ આપઘાત કરવાનું ક્યારેય ના વિચારે. તમને તો એમના સ્વભાવનો પરિચય છેને? મહારથી જેવો મારો બાપ બાયલાની જેમ પીછેહઠ શા માટે કરે? નક્કી કંઇક લોચો છે. ઘેરથી હું નીકળી ત્યારે જ તમને કહેલું કે મારી સાથે આવો, પપ્પાને એક્સિડન્ટ થયો છે. એ વખતે તમે દાઢો કરવા બેઠા અને મને એકલીને મોકલી દીધી. ફોન કર્યો એ પછીયે કેટલી વાર કરી?'